b'\n_START_ARTICLE_\nPolj\xc4\x8dane\n_START_SECTION_\nZgodovina\n_START_PARAGRAPH_\nV prvi polovici 1. st.pr.n.\xc5\xa1t. so ti kraji sodili pod Nori\xc5\xa1ko kraljestvo. Nekateri ostanki pri\xc4\x8dajo o naselitvi v rimski dobi okoli leta 15 pr.n.\xc5\xa1t. Obmo\xc4\x8dje Dravinjske doline so naselili Kelti v 3. stoletju. Naseljevanje se je samo \xc5\xa1e \xc5\xa1irilo._NEWLINE_Leta 1237 Zofija Roga\xc5\xa1ka za\xc4\x8dne graditi cerkev in hospital ob Toplem potoku v dana\xc5\xa1njih Studenicah. Pred letom 1245 nastane v Studenicah \xc5\xbeenski samostan, ki ga ustanoviteljica poimenuje Vrelec mladosti. Leta 1245 se prvi\xc4\x8d pojavi ime Polj\xc4\x8dane oziroma Poltsah. V sredini 13. stoletja so \xc5\xbee poznane dvojne Polj\xc4\x8dane: manj\xc5\xa1e zgornje in ve\xc4\x8dje Spodnje Polj\xc4\x8dane. V drugi polovici 14. stoletja se tukaj naseli plemi\xc5\xa1ki rod Graslov, ki so imeli tukaj svoj fevd._NEWLINE_Med letoma 1844 - 1846 skozi Polj\xc4\x8dane speljejo \xc5\xbeeleznico Dunaj-Trst. Razvoj se je silovito razmahnil. V 19. stoletju je bila v kraju \xc5\xbee po\xc5\xa1ta, \xc5\xa1ola in ve\xc4\x8d sejmov. Leta 1809 je bil pouk v stari kme\xc4\x8dki hi\xc5\xa1i, 1928 je bilo zgrajeno prvo, 1878 pa drugo \xc5\xa1olsko poslopje, ki so ga obnovili 1902. Leta 1910 je nem\xc5\xa1ki Schulverein v Peklu ustanovil svojo \xc5\xa1olo, ki je delovala do leta 1919. Leta 1905 ob Dravinji zgradijo prvo elektrarno. V 2. svetovni vojni so bile Polj\xc4\x8dane (P\xc3\xb6ltschach) zelo po\xc5\xa1kodovane. Leta 1955 napeljejo prvi vodovod iz zbiralnika pod Bo\xc4\x8dem. Leta 1968 obnovijo \xc5\xa1olo._NEWLINE_V Peklu je od 1907 do smrti leta 1935 deloval podjetnik Peter Magerl, ki je leta 1908 postavil moderno parno \xc5\xbeago in bil med letoma 1920 do 1929 tudi \xc5\xbeupan. Leta 1932 je v Polj\xc4\x8danah umrl prof. Alojz Rezman, karitativni in gospodarski delavec._NEWLINE_Leta 1952 so bile iz krajevnih odborov ustanovije ob\xc4\x8dine, tudi Ob\xc4\x8dina Polj\xc4\x8dane, ki pa je bila leta 1958 priklju\xc4\x8dena Ob\xc4\x8dini Slovenska Bistrica. Samostojna ob\xc4\x8dina je ponovno postala leta 2006.\n_START_SECTION_\n\xc5\xa0olstvo\n_START_PARAGRAPH_\nOrganizirano \xc5\xa1olstvo de je za\xc4\x8delo v Polj\xc4\x8danah leta 1809. Prva privatna u\xc4\x8ditelja sta bila Leitgeb V. iz \xc4\x8ce\xc5\xa1kega in pozneje Kerschpreth V. Leta 1828 je bil imenovan stalni u\xc4\x8ditelj Vrisk Mihael, organist in me\xc5\xbenar v Polj\xc4\x8danah, ki je pou\xc4\x8deval do leta 1841. Od leta 1841 do leta 1862 je bilo \xc5\xbee 14 razli\xc4\x8dnih u\xc4\x8diteljev. \xc5\xa0ola je bila pod patronatom studeni\xc5\xa1ke gospode, nadzorstvo je izvajal lavantinski ordinariat v Sv. Andreja iz Koro\xc5\xa1ke._NEWLINE_leta 1870 je bila z odlokom de\xc5\xbeelnega \xc5\xa1olskega sveta v Gradcu, \xc5\xa1ola uvr\xc5\xa1\xc4\x8dena med enorazrednice, leta 1873 pa raz\xc5\xa1irjena v dvorazrednico. Leta 1878 so zgradili novo \xc5\xa1olsko poslopje, ker staro ni ve\xc4\x8d ustrezalo tedanjemu \xc4\x8dasu. V letih 1869 do 1878 je bilo \xc5\xbee okrog 200 \xc5\xa1olo obveznih otrok. Ker je bilo otrok \xc4\x8dedalje ve\xc4\x8d, je bila \xc5\xa1ola leta 1896 raz\xc5\xa1irjena v petrazrednico, leta 1908 pa v \xc5\xa1estrazrednico._NEWLINE_Da bi prebivalstvo v Polj\xc4\x8danah \xc4\x8dim prej ponem\xc4\x8dili, je dru\xc5\xa1tvo Schulverein zgradilo leta 1910 novo moderno zgradbo za privatno nem\xc5\xa1ko dvorazrednico, ki je dobila pravico javnosti. Ob koncu vojne leta 1919 je bila ta \xc5\xa1ola ukinjena._NEWLINE_V Polj\xc4\x8danah je bilo 30. novembra 1930 leta ustanovljeno tudi Sokolsko dru\xc5\xa1tvo. Gojili so gimnastiko, odbojko, namizni tenis, atletiko, plavanje, smu\xc4\x8danje, pa tudi taborni\xc5\xa1tvo in kulturo.\n_START_SECTION_\nZnamenitosti\n_START_PARAGRAPH_\nV skladu z Odlokom o razglasitvi nepremi\xc4\x8dnih kulturnih spomenikov lokalnega pomena, so v naselju Polj\xc4\x8dane kot taki dolo\xc4\x8deni naslednji:_NEWLINE_Etnolo\xc5\xa1ki spomenik - Hi\xc5\xa1a v Bistri\xc5\xa1ka 61: gre za enonadstropno hi\xc5\xa1o s sedemosno glavno fasado, strmo dvokapno \xc4\x8dopasto ope\xc4\x8dno streho. Fasado \xc4\x87lenijo rustika v pritli\xc4\x8dju, poudarjene okenske osi v nadstropju, \xc5\xa1ivani robovi in profilirani mejni ter podstre\xc5\xa1ni zidci. Hi\xc5\xa1a je bila zgrajena v zadnji tretjini 19. stoletja._NEWLINE_Etnolo\xc5\xa1ki spomenik - Hi\xc5\xa1a Bistri\xc5\xa1ka 65: enonadstropna petosna stavba, s strmo ope\xc4\x8dno streho. Fasade so bogato \xc4\x8dlenjene. V srednji osi sta pravokotno oblikovan vhodni portal ter balkon z lito\xc5\xbeelezno ograjo. Stranski fasadni osi sta poudarjeni s plitvima rizalitoma s trikotnima stre\xc5\xa1nima celoma. Hi\xc5\xa1a je dober primer neoklasicisti\xc4\x8dne arhitekture 19.stoletja._NEWLINE_Etnolo\xc5\xa1ki spomenik - Hi\xc5\xa1a Bistri\xc5\xa1ka 67: Stavba je neobaro\xc4\x8dna arhitektura iz konca 19. stoletja. Enonadstropna hi\xc5\xa1a s strmo dvokapno ope\xc4\x8dno streho, je po dol\xc5\xbeini_NEWLINE_14 osna ter v zatrepnih delih eno- in triosna. Srednji del je poudarjen s \xc5\xa1tiriosnim plitvo \xc4\x8dlenjenim rizalitom, ki ga krase putti in herme. Streho dopolnjuje stolpi\xc4\x8dek z uro._NEWLINE_V naselju Zg. Polj\xc4\x8dane pa:_NEWLINE_Cerkev Sv. Kri\xc5\xbea z \xc5\xbeupni\xc5\xa1\xc4\x8dem iz leta 1895. Gre za baro\xc4\x8dno cerkev, ki je bila ve\xc4\x8dkrat prezidana. Je velika stavba s \xc4\x8dokatim zvonikom, ki ima \xc4\x8debulasto streho. Z ladjo je povezan z delom, ki ima romansko okno in predstavlja ostanek prvotne cerkve, ki naj bi bila iz 12. stoletja. Ohranjen je oltar sv. Bo\xc5\xa1tjana iz 18. st. O tem pri\xc4\x8da plo\xc5\xa1\xc4\x8da, napisana ustanovitelju Iringu._NEWLINE_Za celoten kompleks je zna\xc4\x8dilno tudi gospodarsko poslopje iz 19. stoletja z obokanimi hlevi, dekorativnimi prezra\xc4\x8devalnimi re\xc5\xbeami ter svinjak._NEWLINE_\xc5\xa0ola: Enonadstropno \xc5\xa1olsko poslopje v tlorisu oblikovano na U s strmo ope\xc4\x8dna streho. Fasada je bogato \xc4\x8dlenjena, neobaro\xc4\x8dna. Glavno desetosno pro\xc4\x8delje je razgibano z dvema plitvima rizalitoma, ki se zaklju\xc4\x8dujeta s konzolnim podstre\xc5\xa1nim vencem. Pilastre zaklju\xc4\x8dujejo korintski kapiteli. V levem rizalitu je vhodni polkro\xc5\xbeno zaklju\xc4\x8deni portal z letnico 1878 v temenskem sklepniku._NEWLINE_Zgornje Polj\xc4\x8dane - Vila Potr\xc4\x8deva 7: Hi\xc5\xa1a je primer vile z vrtom iz konca 19. oziroma za\xc4\x8detka 20. stoletja._NEWLINE_Kot naselbinski spomenik je za\xc5\xa1\xc4\x8diteno staro va\xc5\xa1ko jedro Zg. Polj\xc4\x8dan. Hi\xc5\xa1e so pritli\xc4\x8dne in enonadstropne, ve\xc4\x8dinoma iz 19. in prve polovice 20. stoletja. Zna\xc4\x8dilna so ve\xc4\x8dja gospodarska poslopja z ope\xc4\x8dnimi prezra\xc4\x8devalnimi mre\xc5\xbeami. Naselje je nastalo \xc5\xbee v antiki in se v srednjem veku prvi\xc4\x8d imenuje leta 1245 pod imenom Poltsah._NEWLINE_Kot umetnostni in arhitekturni spomenik sta za\xc5\xa1\xc4\x8ditena:_NEWLINE_kapela \xc5\xbdalostne Matere bo\xc5\xbeje na pokopali\xc5\xa1\xc4\x8du, z dvema zvonikoma in neorenesan\xc4\x8dno okra\xc5\xa1enimi fasadami. V notranjosti je kvaliteten zlati oltar iz 17. stoletja z mlaj\xc5\xa1im kipom Pieta in dvema angeloma v stranskih ni\xc5\xa1ah._NEWLINE_Kapelica sv. Luke, ki stoji ob cesti. Je primer baro\xc4\x8dne kapelice zaprtega tipa in pomemben poudarek tr\xc5\xa1kega jedra._NEWLINE_Kot tehni\xc5\xa1ki spomenik sta za\xc5\xa1\xc4\x8ditena:_NEWLINE_Kretni\xc5\xa1ka postavljalnica. Je zgodovinski objekt tehni\xc5\xa1ko-arhitekturnega pomena. Postavljena je bila po letu 1910. Osnovne naprave niso ohranjene. Objekt je obnovljen, vendar ne opravljava svoje prvotne funkcije._NEWLINE_\xc5\xbdelezni\xc5\xa1ko tovorno skladi\xc5\xa1\xc4\x8de; stavb stoji zraven tirov v sklopu \xc5\xbeelezni\xc5\xa1ke postaje Polj\xc4\x8dane. Pritli\xc4\x8dna stavba je bila zgrajena po letu 1845 kot pomo\xc5\xbeni objekt ob trasi proge \xc5\xa0entilj \xe2\x80\x93 Celje (2. 6. 1846). Je predal\xc4\x8dne gradnja, konstrukcija je lesena, polnilo pa ope\xc4\x8dno (Fachwerk). Stavba je ohranila svojo prvotno podobo.'